b'\n_START_ARTICLE_\nRams\xc3\xa8s III\n_START_SECTION_\nVida\n_START_PARAGRAPH_\nEra fill de Setnakht amb el que probablement va estar associat breument poc abans de la mort del pare, ja que hi ha una capella dedicada a ambd\xc3\xb3s. La seva mare fou Tiymerenese. Va tenir diverses dones entre les quals Iset o Isis Ta-Hemdjert (filla d\'una dona probablement asiatica de nom Habadjilat), Titi i Tiy, i fou el pare dels seg\xc3\xbcents tres faraons (Rams\xc3\xa8s IV, Rams\xc3\xa8s VI, i Rams\xc3\xa8s VIII) a m\xc3\xa9s de tenir altres fills, almenys deu en total (alguns dels quals van morir abans que ell mateix). Entre els fills dels que es coneix la tomba estan Amenhirkhopshef, el fill gran (QV55), Khaemwaset (QV44), Parahirenemef (QV42) i Sethirkhopshef (QV43). Altres tombes que podrien correspondre a pr\xc3\xadnceps o princeses parents de Rams\xc3\xa8s III no tenen un propietari identificat._NEWLINE_El seu regnat va durar m\xc3\xa9s de 31 anys (segons el papir Harris I, 31 anys i 41 dies). La seva dona Isis fou enterrada a la Vall de les Reines a la tomba QV51 per\xc3\xb2 el seu nom no apareix als cartutxos tot i ser probablement la mare de Rams\xc3\xa8s VI._NEWLINE_El papir Harris indica que Rams\xc3\xa8s III va fer importants donacions de terres als principals temples de Tebes, Memfis i Heli\xc3\xb2polis. Al final del seu regnat un ter\xc3\xa7 de la terra cultivable del pa\xc3\xads pertanyia al temple d\'Amon de Tebes. Va construir tamb\xc3\xa9 nous temples, dos a Karnak un d\'ells dedicat a Khonsu el d\xc3\xa9u lluna, i altres a Pi-Rams\xc3\xa8s ( Qantir), Athribis (Tell Atrib), Heli\xc3\xb2polis, Memfis, Herm\xc3\xb2polis, Syut o Lic\xc3\xb2polis (moderna Asyut), Abidos i Edf\xc3\xba._NEWLINE_Va tenir dos visirs, un que governava el Baix Egipte i un l\'Alt Egipte. Es sospita que el visir del Baix Egipte es va revoltar i finalment Rams\xc3\xa8s va eliminar la dualitat del c\xc3\xa0rrec i va nomenar un \xc3\xbanic visir, c\xc3\xa0rrec que va recaure en To o Ta._NEWLINE_El regnat, tot i la seva llarga durada, \xc3\xa9s poc conegut. Al cinqu\xc3\xa8 any (vers 1177 aC) el pa\xc3\xads fou atacat a la zona de Xois pels libis, que estaven ajudats per dos nous pobles o tribus, el mshwesh i els seped. Rams\xc3\xa8s els va poder rebutjar f\xc3\xa0cilment i va fer entre ells nombrosos esclaus._NEWLINE_Vers l\'any vuit\xc3\xa8 (vers 1174 aC) hi va haver un altre assalt dels Pobles de la mar que havien conquerit Xipre amb la seva capital Enkomi, Hattusa, Tars, (ocupant Cil\xc3\xadcia i S\xc3\xadria del nord o Naharina), Alalakh i Ugarit. Els pobles que s\'acostaren a Egipte sembla que foren els peleset (filisteus), tjeker, shekelesh (probablement els s\xc3\xadculs), weshesh i els denyen o dardanis. Rams\xc3\xa8s III s\'hi va enfrontar i es va lliurar una gran batalla que est\xc3\xa0 representada al seu temple mortuori a Madinet Habu. Els pobles de la mar, procedents de S\xc3\xadria, no eren solament grups d\'atacants sin\xc3\xb3 que viatjaven amb les dones i fills i pertinences, a peu i amb vaixell. L\'ex\xc3\xa8rcit egipci va derrotar f\xc3\xa0cilment als pobles de la mar que venien per terra i en va fer una gran mortaldat a Djahy probablement a la zona de Gaza. La flota fou condu\xc3\xafda per un dels bra\xc3\xa7os del Nil i atreta a un lloc on esperaven els arquers egipcis i fou igualment derrotada._NEWLINE_Tres anys despr\xc3\xa9s (vers 1171 aC) els libis, meshwesh i altres cinc pobles o tribus van atacar la zona a l\'oest de la branca can\xc3\xb2pica del Nil (on molts libis s\'havien anat establint pac\xc3\xadficament al llarg dels anys). Rams\xc3\xa8s els va atacar i va matar dos mil enemics i es van capturar ramats i altres b\xc3\xa9ns dels invasors. El cap dels libis \xc3\xa9s anomenat Meshesher fill de Keper._NEWLINE_Si hi va haver altres campanyes no se sap, ja que les escenes que mostren les imatges del seu temple mortuori semblen copiades d\'altres de Rams\xc3\xa8s II i per tant dubtosament les va poder fer Rams\xc3\xa8s III._NEWLINE_Quant a l\'activitat comercial va mantenir contactes amb el pa\xc3\xads de Punt i es va fer una expedici\xc3\xb3 a la regi\xc3\xb3 d\'Atika a les mines de coure de Timna, a Palestina._NEWLINE_Al final del regnat hi va haver problemes econ\xc3\xb2mics especialment quan no es va poder pagar als treballadors de Deir al-Medina i es va declarar una vaga (la primera vaga de la que hi ha const\xc3\xa0ncia a tota la hist\xc3\xb2ria) cap al final del regnat (al 29\xc3\xa8 any). En aquest ambient es va produir l\'intent d\'assassinat del fara\xc3\xb3 el resultat del qual no \xc3\xa9s clar; per alguns el rei va morir assassinat o poc despr\xc3\xa9s a causa de les ferides o del ver\xc3\xad; per altres el cop va fracassar. El rei va morir abans d\'acabar el judici contra els culpables, entre ells principalment la reina Tiy. La m\xc3\xb2mia del rei no presentava signes de viol\xc3\xa8ncia abans de la investigaci\xc3\xb3 de 2012 i es suposava que podria haver estar enverinat._NEWLINE_El rei es va fer construir un temple mortuori a Madinet Habu, que es va acabar vers el 1170 aC. Va morir vers el 1151 aC i fou enterrat a la vall dels reis a la gran tomba assenyalada com KV11, que fou descoberta per James Bruce el 1769. El va succeir el seu fill Rams\xc3\xa8s IV.\n_START_SECTION_\nMort de Rams\xc3\xa8s III\n_START_PARAGRAPH_\nL\'any 2012 un equip d\'investigadors dirigits per l\'Institut de M\xc3\xb2mies i l\'Home de Gel, de l\'Academia Europea de Bolzano, a It\xc3\xa0lia, va dur a terme una nova an\xc3\xa0lisi antropol\xc3\xb2gica i forense sobre les m\xc3\xb2mies de Rams\xc3\xa8s III i de l\'home desconegut que hi havia a la seva tomba. Les investigacions van determinar que va morir degollat per membres del seu harem, en un complot liderat per la seva dona Tiy i el seu fill Pentauer, Conspiraci\xc3\xb3 de l\'Harem._NEWLINE_Des de feia diversos anys, una m\xc3\xb2mia trobada a la tomba junt amb Rams\xc3\xa8s III, tenia completament desconcertats als egipt\xc3\xb2legs i que va ser batejada com \'la m\xc3\xb2mia que crida\' per la seva esgarrifosa forma, el t\xc3\xb2rax elevat, la boca oberta i altres detalls diferents de les m\xc3\xb2mies conservades al seu entorn, i ara es va poder saber la ra\xc3\xb3 del seu estat. Aix\xc3\xad doncs, el cos analitzat de "l\'home cridant", les an\xc3\xa0lisis d\'ADN van revelar que compartia el llinatge parental amb la m\xc3\xb2mia de Rams\xc3\xa8s III, i tot va apuntar que pertanyia al pr\xc3\xadncep Pentauer. La momificaci\xc3\xb3 del seu cos denota a relacionar-lo amb l\'assassinat, ja que va ser cobert amb una pell de cabra, segons un ritual considerat impur, ha estat interpretat com un c\xc3\xa0stig pels actes que va cometre.  _NEWLINE_Segons els documents trobats, el cop d\'estat va implicar pr\xc3\xa0cticament tot el personal de palau. S\xc3\xb3n de tres papirs judicials que daten de l\'any 1155 aC i que parlen d\'una gran conspiraci\xc3\xb3 per assassinar el rei, on els principals involucrats eren Tiye i el seu fill Pentauer. La mare volia col\xc2\xb7locar-lo al tron en lloc del leg\xc3\xadtim hereu Amonhirkhopshef, futur Rams\xc3\xa8s IV. El complot va consistir en un aixecament popular en el qual van participar altres esposes i molts funcionaris._NEWLINE_Segons la revista S\xc3\xa0piens: "Els resultats d\'aquesta nova investigaci\xc3\xb3, que han estat publicats al \xe2\x80\x98British Medical Journal\', obligaran a reescriure de nou la hist\xc3\xb2ria del segon fara\xc3\xb3 de la dinastia XX, que va regnar Egipte entre el 1186 i el 1155 aC."'